李新
赠术士罗公弼
陂迥山空豀水浅，骑牛信牛行自远。
大翁织笠六铢轻，阿母理衣簑直软。
短笛叫云无曲终，年年但见岩花红。
何者为荣何等辱，牛饱归来睡亦足。
识字无多浪得官，出门车折舟风澜。
当时牧牛无许事，初信人间行路难。
罗生邂逅孤城角，细数直推期命薄。
五福无有六极全，四字干头三字恶。
逆知大似他心通，元辰空亡那免穷。
壬癸是非终可畏，收拾人情称晚贵。
我家幸有石田在，梦里归耕心未改。
季咸再见应茫然，壶子而今藏九渊。